Predbežné plnenie rozpočtu Európskeho poľnohospodárskeho záručného fondu (EPZF) v roku 2016 sa uvádza v prílohe s výdavkami vo výške 43 899,1 milióna EUR. Táto suma obsahuje najmä výdavky EPZF v rámci zdieľaného hospodárenia, ktoré nahlásili členské štáty v období od 16. októbra 2015 do 15. októbra 2016 a zníženie mesačných úhrad, ktoré sa vykonali v priebehu rozpočtového roka. Ďalej obsahuje aj odhad priamych výdavkov dosahujúcich približne 10,9 milióna EUR, ktoré sú ešte naplánované do 31. decembra 2016.

–600 miliónov EUR vyčlenila na prevádzkové prostriedky pre organizácie výrobcov v odvetví ovocia a zeleniny a

–2 380 miliónov EUR na režim základnej platby.

Pre tieto režimy rozpočtový orgán napokon schválil rozpočtové prostriedky podľa návrhu Komisie. Súčet schválených rozpočtových prostriedkov a uvedených pripísaných príjmov pozostáva z:

–898 miliónov EUR na prevádzkové prostriedky pre organizácie výrobcov v odvetví ovocia a zeleniny,

–18 307 miliónov EUR na režim základnej platby.

V prílohe, ktorá obsahuje predbežné čerpanie rozpočtu v roku 2016 za obdobie do 15. októbra 2016, uvedené sumy rozpočtových prostriedkov na úrovni článku určené pre odvetvie ovocia a zeleniny a na oddelenú priamu pomoc nezohľadňujú už spomenuté pripísané príjmy. Predstavujú schválené rozpočtové prostriedky na tieto články vo výške 611,8 milióna EUR a 34 269,2 milióna EUR. Celkové plánované rozpočtové prostriedky na rok 2016 dosiahli po zahrnutí pripísaných príjmov do týchto článkov 1 211,8 milióna EUR pre odvetvie ovocia a zeleniny a 36 649,2 milióna EUR na oddelené priame platby.

3.Pripomienky k predbežnému plneniu rozpočtu EPZF na rok 2016

Predbežná úroveň plnenia rozpočtu za obdobie od 16. októbra 2015 do 15. októbra 2016 sa uvádza v prílohe. V ďalšej časti sa uvádzajú stručné pripomienky k niektorým rozpočtovým článkom, v ktorých sa poukazuje na najvýznamnejšie rozdiely medzi skutočne vzniknutými výdavkami a príslušnými rozpočtovými prostriedkami zahrnutými do rozpočtu na rok 2016.

3.1.Trhové opatrenia

V tabuľke v prílohe je uvedené prečerpanie prostriedkov vo výške 483,2 milióna EUR. Keď sa však vezmú do úvahy pripísané príjmy, vychádza nedostatočné čerpanie vo výške 116,8 milióna EUR (podrobnejšie údaje sú uvedené vyššie v bode 2), čo je čistý výsledok pôsobenia modelov čerpania najmä v odvetviach vinohradníctva a vinárstva, ovocia a zeleniny a živočíšnych výrobkov.

3.1.1.Ovocie a zelenina (+ 560,9 milióna EUR v porovnaní so schválenými rozpočtovými prostriedkami)

Ako sa uviedlo, túto úroveň čerpania spôsobili predovšetkým výdavky na režim operačných fondov pre organizácie výrobcov, ktorý je financovaný tak zo schválených rozpočtových prostriedkov, ako aj z pripísaných príjmov.

V poznámke pod čiarou * v tabuľke predbežného čerpania v prílohe 1 je uvedené, aká by bola situácia, pokiaľ by sa ukazovateľ uplatnil na celkové rozpočtové prostriedky pre tento článok vrátane pripísaných príjmov vo výške 600 miliónov EUR. Ak by sa ukazovateľ uplatnil na celkové finančné prostriedky, pri ktorých sa očakávalo, že budú k dispozícii pre tento článok (1 211,8 milióna EUR), vyšlo by nedostatočné čerpanie vo výške – 39, 1 milióna EUR.

Toto nedostatočné čerpanie sa týka programu podpory konzumácie ovocia v školách a pomoci pre skupiny výrobcov na predbežné uznávanie.

3.1.2.Výrobky odvetvia vinohradníctva a vinárstva (– 46,6 milióna EUR)

K tomuto nedostatočnému čerpaniu došlo z dôvodu nižších nákladov, ktoré niektoré členské štáty vynaložili v roku 2016 v porovnaní so sumami naplánovanými v rámci vinárskych programov členských štátov.

3.1.3.Mlieko a mliečne výrobky (– 130,5 milióna EUR)

Nedostatočné čerpanie vo výške 130,5 milióna EUR je najmä výsledkom pôsobenia pomalšieho využívania programu na podporu konzumácie mlieka v školách a režimov skladovania. V prípade mimoriadnej cielenej schémy pomoci pre poľnohospodárov v odvetviach chovu hospodárskych zvierat bola celá suma rozpočtových prostriedkov na túto schému (420 miliónov EUR) pri zostavovaní rozpočtu zaradená do rozpočtovej položky 05 02 12 99 – Ostatné opatrenia (mlieko a mliečne výrobky) napriek tomu, že členské štáty mali možnosť použiť ju pre všetky odvetvia chovu hospodárskych zvierat. Tento postup bol zvolený preto, že ex ante informácie o plánovanom využívaní týchto prostriedkov v rôznych odvetviach chovu hospodárskych zvierat neboli v čase zostavovania rozpočtu k dispozícii.

Členské štáty vykázali výdavky vo výške 324 miliónov EUR na túto schému pomoci v rámci odvetvia mlieka; časť tejto pomoci využili pre poľnohospodárov v iných odvetviach chovu hospodárskych zvierat. Využitie rozpočtových prostriedkov v rámci tohto rozpočtového článku bolo teda nižšie z dôvodu presunov prostriedkov v rámci rozpočtu, ktoré bolo nutné uskutočniť, aby sa pokryli výdavky vykázané v ostatných odvetviach chovu hospodárskych zvierat. Išlo o 29,6 milióna EUR v odvetví hovädzieho a teľacieho mäsa, 1,8 milióna EUR v odvetví ovčieho a kozieho mäsa a 74,9 milióna EUR v odvetví bravčového mäsa.

Pokiaľ ide o celkovú sumu čerpania cielenej pomoci, do uplynutia lehoty oprávnenosti 30. júna 2016 sa dostupné pridelené rozpočtové prostriedky takmer celkom vyčerpali (výdavky zodpovedali 414,6 milióna EUR, t. j. 98,7 % celkových pridelených rozpočtových prostriedkov vo výške 420 miliónov EUR).